मुहावरें-खुआनें दे भरे भंडार च झांकी मारन ते परख-पड़ताल करने परैंत्त ए गल्ल सिद्ध होई जंदी ऐ जे इंदे च मनुक्खी जीवन दे तकरीबन हर पैह्लु बारै पक्के त्रुवे कायम कीते गेदे न, जड़े मनुक्खै गी जीवन-बत्ता पर चलने आस्तै पैरै-पैरै पर मसेह्रै जन बनियै लोऽ दसदे सेही होंदे न। इंदे च सूखम भाव कोला लेइयै, पैन्ने कोला पैन्ने व्यंग तक, गल्ल सिद्धी दिलै च उतरियै मनै दे मर्म स्थलें गी जाई छूंदी ऐ। मसाल दे तौर पर मुहावरें दे किश रंग-बरंगे नमूने, जिंदे च कोमल भाव, हिरख, प्रीत बजोग, स्वास्थ, व्यंग ते बीर-रस बड़े सुंदर ढंगै कन्ने प्रगट होए दे न, इस चाली प्रयोगें समेत पेश कीते जंदे न:--